Diario Oficial de Galicia

martes, 15 de xaneiro de 2008

III. OUTRAS DISPOSICIÓNS

Número do Dog:
10

Páxina do Dog:
944

Data da Disposición:
27 de decembro de 2007

Sección:
III. OUTRAS DISPOSICIÓNS

Organismo:
CONSELLERÍA DE PESCA E ASUNTOS MARÍTIMOS

Rango:
Orde

Título:

Orde do 27 de decembro de 2007 pola que se establecen as bases reguladoras para a concesión, en réxime de concorrencia competitiva, das subvencións para estudos náutico e marítimo-pesqueiros para o curso académico 2007-2008 e se procede á súa convocatoria.

O Real decreto 4189/1982, do 29 de decembro, que ao abeiro das normas constitucionais, estatutarias e legais correspondentes, traspasa á Comunidade Autónoma de Galicia funcións e servizos da Administración do Estado en materia de ensinanzas profesionais náutico-pesqueiras.

O Decreto 500/2005, do 15 de setembro, polo que se establece a estrutura orgánica da Consellería de Pesca e Asuntos Marítimos atribúe á Dirección Xeral de Innovación e Desenvolvemento Pesqueiro a organización e xestión das ensinanzas profesionais náutico-pesqueiras.

Co obxecto de fomentar e potenciar a formación da poboación mariñeira, é necesario artellar as accións que faciliten o acceso á formación náutico e marítimo-pesqueira, con especial incidencia na formación permanente de adultos, programas de garantía social e ciclos formativos de grao medio e superior. Neste sentido, é fundamental a dotación de axudas ao transporte, de comedor e residencia. En virtude das atribucións conferidas no artigo 24 do decreto 428/1993, do 17 de decembro, polo que se regula e refunde a normativa en materia de formación náutico-pesqueira,

DISPOÑO:
Artigo 1º
Convocar axudas para os alumnos/as que cursen estudos de formación náutico e marítimo-pesqueira nos centros docentes dependentes da Consellería de Pesca e Asuntos Marítimos, en réxime de concorrencia competitiva.

Esta convocatoria tramítase de conformidade coa orde da Consellería de Economía e Facenda, do 11 de febreiro de 1998, de tramitación anticipada de expediente de gasto. A tramitación farase con cargo á aplicación orzamentaria 14.04.422K.480.0 dos orzamentos xerais da Comunidade Autónoma de Galicia para 2008, por un importe máximo de 142.720,00 € , e a súa concesión queda sometida á condición suspensiva, de existencia de crédito axeitado e suficiente no momento da resolución

Artigo 2º.-Fins.
Os estudos para os que se poderán solicitar axudas, no curso académico 2007/2008, son os seguintes:

a) Marítimo-Pesqueiros:
-Ciclos formativos de grao medio e superior de formación profesional específica da familia profesional marítimo-pesqueira.

b) Náutico-Pesqueiros:
-Capitán de pesca, patrón portuario, patrón local de pesca e patrón costeiro polivalente.

c) Programas de garantía social:
-Operario acuicultor e Navegación e pesca costeira.
Artigo 3º.-Beneficiarios.
Poderán ser beneficiarios das axudas todos os alumnos/as que cursen os estudos sinalados no artigo 2º nos centros docentes dependentes da Consellería de Pesca e Asuntos Marítimos e que reúnan os seguintes requisitos:

1. Ser cidadáns de calquera país da Unión Europea ou estranxeiros que acrediten a residencia ou estean dentro dun programa de cooperación internacional.

2. Reunir os requisitos académicos exixidos polo ordenamento xurídico vixente (non ser repetidor).

3. Estar matriculados no curso académico 2007/2008 do curso completo.
4. Non estar en posesión de título académico que habilite para actividades profesionais, a menos que o dito título supoña un nivel ou grao inferior ao dos estudos que se pretendan realizar, ou que estes estudos constitúan unha especialización dos xa realizados.

Artigo 4º.-Clases e contía das axudas.
As axudas poderán ter os seguintes compoñentes:
1. Axuda para gastos determinados por razón da distancia entre o domicilio familiar do bolseiro/a e o centro docente.

2. Axudas para gastos derivados da residencia do alumno/a durante o curso escolar fóra do domicilio familiar.

3. Axudas de manutención para alumnos/as que cursen estudos nos centros de Ribeira e A Illa de Arousa, sempre que reúnan os requisitos exixidos.

Artigo 5º.-Axudas para transporte.
As axudas por razón da distancia no transporte diversificaranse na súa contía conforme a seguinte escala:

Dentro dun raio de 4 km: 63 euros.
De 5,00 a 10,00 km: 145 euros.
De 11,00 a 30,00 km: 265 euros.
De 31,00 a 50,00 km: 515 euros.
Máis de 50,00 km: 635 euros.
En ningún caso serán compatibles as axudas por razón da distancia no transporte interurbano coa axuda de residencia.

Artigo 6º.-Axudas por residencia.
1. Para a adxudicación de axudas para gastos derivados da residencia do alumno/a fóra do domicilio familiar, requirirase que o solicitante acredite que, por razón da distancia entre o domicilio familiar e o centro docente e os medios de comunicación existentes, así como pola imposibilidade de contar con outros horarios lectivos ten que residir fóra do domicilio familiar durante o curso. Para estes efectos, os órganos de selección de bolseiros/as poderán considerar como domicilio da familia o máis próximo ao centro docente que pertenza a algún membro computable da unidade familiar, aínda que non coincida co domicilio legal. O alumno/a deberá xustificar a residencia fóra do domicilio familiar habitual mediante algún documento oficial, contrato de aluguer, declaración xurada con indicación do novo domicilio, etc.

2. A contía máxima das axudas por razón de residencia fóra do domicilio familiar será de 1.385 euros.

3. Denegarase esta axuda cando existan prazas vacantes nas residencias dos centros docentes dependentes da Consellería de Pesca e Asuntos Marítimos onde o alumno/a vaia cursar os seus estudos.

Artigo 7º.-Axudas de manutención.
A axuda de manutención defínese como os gastos derivados da comida do mediodía do alumno/a fóra do seu domicilio habitual por razón da distancia aos centros de ensinanza de Ribeira e da Illa de Arousa dependentes da Consellería de Pesca e Asuntos Marítimos.

1. Poderán solicitar axuda de comedor os alumnos/as que acrediten documentalmente ter o domicilio familiar a unha distancia superior a 10 km do centro docente, ou ben que, aínda sendo inferior, acrediten a imposibilidade de chegar coa puntualidade requirida ás clases da tarde.

2. A axuda de comedor será incompatible coa axuda para gastos por razón da residencia do alumno/a durante o curso escolar fóra do domicilio familiar.

3. A contía máxima da axuda de manutención será de 420 euros por curso.
4. Se por razóns de estudos e programación do centro o alumno tan só realizase unha ou dúas comidas por semana fóra do domicilio familiar, percibirá a parte proporcional da contía total establecida.

Artigo 8º.-Adxudicación de axudas.
1. A adxudicación das axudas farase segundo un baremo no que se terán en conta os seguintes conceptos: renda familiar, rendemento académico e outras circunstancias familiares tal e como se deduce das seguintes epígrafes deste precepto.

2. A puntuación resultante de sumar estes conceptos será a que determine a orde de adxudicación.

3. No caso de que os solicitantes obtivesen o mesmo coeficiente, terán preferencia os que acrediten documentalmente unha relación persoal ou familiar directa co sector, e dentro destes, terán preferencia os de menor renda familiar.

a) Rendemento académico do último curso realizado.
-Nota media de sobresaliente: 4 puntos.
-Nota media de notable: 3 puntos.
-Nota media de ben: 2 puntos.
-Nota media de suficiente: 1 punto.
-Nota media de insuficiente: 0 puntos.
Nas ensinanzas nas que existan cualificacións globais por curso, aplicarase o baremo directamente. Cando a cualificación se faga por cada unha das materias cursadas, obterase a nota media de todas e despois aplicarase o baremo.

Nos ciclos formativos, onde as cualificacións se fan de 1 a 10, seguiranse as equivalencias que a continuación sinalamos:

9-10: sobresaliente.
7-8: notable.
6: ben
5 : suficiente, apto, validado.
3-4: insuficiente.
b) Renda familiar:
b.1) Por renda familiar entenderase a suma dos ingresos brutos obtidos no ano 2006 por todos os membros computables da familia, calquera que sexa a súa procedencia.

b.2) Para a determinación da renda familiar restaránselle aos ingresos os rendementos do traballo e as cotas resultantes da autoliquidación.

b.3) Considéranse membros da unidade familiar: os pais, o solicitante, os irmáns solteiros menores de vinte e cinco anos que convivan no domicilio familiar ou os de maior idade, cando se trate de diminuídos físicos, psíquicos ou sensoriais, así como os ascendentes dos pais que xustifiquen a súa residencia no mesmo domicilio familiar a través do certificado municipal de empadroamento.

b.4) No caso de divorcio ou separación legal dos pais non se considera membro computable aquel deles que non conviva co solicitante.

b.5) No caso de que o solicitante alegue a súa independencia familiar e económica, calquera que sexa o seu estado civil, deberá acreditar esta circunstancia e o seu domicilio, así como a titularidade ou o aluguer da vivenda e os medios económicos con que conta.

b.6) Ao cociente da renda familiar computada entre o número de membros da unidade familiar, adxudicaráselle a seguinte puntuación:

Ata 2.655,31 euros: 10 puntos.
De 2.655,32 a 3.155,32 euros: 9 puntos.
De 3.155,32 a 3.606,07 euros: 8 puntos.
De 3.606,08 a 4.056,83 euros: 7 puntos.
De 4.056,84 a 4.507,59 euros: 6 puntos.
De 4.507,60 a 4.958,35 euros: 5 puntos.
De 4.958,36 a 5.409,11 euros: 4 puntos.
De 5.409,12 a 5.859,87 euros: 3 puntos.
De 5.859,88 a 6.310,63 euros: 2 puntos.
De 6.310,64 a 6.761,39 euros: 1 puntos.
Máis de 6.761,39 euros: 0 puntos.
b.7) Poderanse denegar as axudas cando a comisión considere que a renda da unidade familiar é elevada e o seu cociente supere os 25.000 euros.

c) Circunstancias familiares:
c.1) Aos solicitantes que teñan irmáns cursando estudos de bacharelato, formación profesional específica ou universitarios fóra da súa residencia habitual, engadiránselle 2 puntos polo primeiro e 1 punto máis por cada un dos seguintes.

c.2) Aos aspirantes en condición de orfandade, 2 puntos.
c.3) Aos aspirantes membros de familia numerosa de 1ª clase, 1 punto, de 2ª clase e honra, 2 puntos.

c.4) Aos aspirantes que teñan algún membro da unidade familiar en estado de enfermidade permanente ou con discapacidade, 3 puntos.

Todas as epígrafes referentes ás circunstancias familiares deberán xustificarse documentalmente.

Artigo 9º.-Regras de procedemento para a solicitude.
Todos os alumnos/as que reúnan os requisitos deberán presentar a seguinte documentación:

1. Solicitude de axuda segundo o modelo que se recolle no anexo I desta orde.
2. Declaración do conxunto de todas as axudas solicitadas ou concedidas, para esta mesma finalidade, das distintas administracións públicas competentes para o curso 2007/2008, de acordo co establecido no artigo 11.d) da Lei 9/2007, do 13 de xuño, de subvencións de Galicia, segundo o modelo que recolle o anexo II.

3. Copia compulsada do DNI do/a solicitante e demais membros da unidade familiar.

4. Certificado de estudos, se fose o caso.
5. Certificado de ter formalizada a matrícula.
6. Certificado de empadroamento e residencia habitual expedido polo concello e referido ao ano de realización do curso (2007/2008).

7. Fotocopia compulsada completa das declaracións polo imposto sobre a renda das persoas físicas dos compoñentes que integran a unidade familiar e que teñan a obriga de realizala, correspondentes ao ano 2006, ou certificado da Axencia Estatal de Administración Tributaria de non tela presentado.

De non achegar a fotocopia compulsada da declaración da renda de todos os membros con obriga de realizala ou certificado de non tela presentada outorgarase 0 puntos por esta epígrafe.

8. Declaración responsable de non ter débedas coa Axencia Estatal da Administración Tributaria, a Tesouraría da Seguridade Social e coa Administración pública da Comunidade Autónoma da Xunta de Galicia.

9. Cando un alumno/a teña presentado no centro e para o presente curso algún dos documentos requiridos para a formalización da solicitude, quedará exento de presentar a dita documentación.

Artigo 10º.-Prazos e presentación de solicitudes.
1. O prazo de presentación de solicitudes será dun mes contado a partir do día seguinte ao da publicación desta orde no Diario Oficial de Galicia.

2. As solicitudes presentaranse nas secretarías dos centros de ensino e irán dirixidas aos directores/ras dos centros onde o solicitante vaia seguir os seus estudos durante o curso académico 2007/2008.

3. Así mesmo, as solicitudes poderán presentarse nas delegacións territoriais da Consellería de Pesca e Asuntos Marítimos, ou por calquera das formas establecidas no artigo 38.4º da Lei 30/1992, de réxime xurídico da administracións públicas e do procedemento administrativo común, dentro do prazo establecido no anterior parágrafo.

Artigo 11º.-Comisión de avaliación.
1. Para o estudo das solicitudes presentadas e selección dos bolseiros/as constituirase en cada centro unha comisión coa seguinte composición:

Presidente: o delegado/a territorial correspondente ou persoa en quen delegue.
Vogais: o director/ra do centro.
O xefe/a de estudos do centro.
Un representante da Dirección Xeral de Innovación e Desenvolvemento Pesqueiro.
Dous profesores/as membros do consello escolar do centro docente.
Un representante dos pais de alumnos, membro do consello escolar.
Secretario: o secretario/a do centro docente, que actuará como secretario/a da comisión, con voz e voto.

2. Das reunións celebradas pola comisión a que se refire o punto anterior, comezando pola da súa constitución, redactarase acta, que será remitida á Dirección Xeral de Innovación e Desenvolvemento Pesqueiro.

3. As solicitudes de bolsa deberán ser estudadas e comprobadas para seleccionar as que reúnan as condicións establecidas.

4. A comisión de avaliación fará unha proposta de resolución provisional motivada ao órgano que resolva, na que figure a relación de beneficiarios que reúnen as condicións e os desestimados, alegando a causa da súa denegación.

5. Publicada a lista e resolución provisional no taboleiro de anuncios do centro, os solicitantes terán un prazo de 10 días hábiles para presentar as alegacións que consideren oportunas.

6. Transcorrido o dito prazo, e resoltas as alegacións presentadas, de ser o caso, a comisión tramitará a proposta de resolución definitiva, que será remitida á Dirección Xeral de Innovación e Desenvolvemento Pesqueiro.

Artigo 12º.-Resolución.
1. A directora xeral, por proposta da comisión, aprobará a proposta de resolución definitiva, por delegación expresa da conselleira de Pesca e Asuntos Marítimos. A lista definitiva de adxudicatarios publicarase nas delegacións territoriais correspondentes e no taboleiro de anuncios dos centros docentes respectivos, conferíndolles un prazo de 10 días para que acepten a axuda, transcorrido o cal sen producirse manifestación expresa se entenderá sucintamente aceptada, segundo dispón o artigo 21.5º da Lei de subvencións de Galicia.

2. As resolucións, expresas ou presuntas, que recaian ao abeiro desta orde porán fin á vía administrativa e contra elas poderase interpoñer recurso potestativo de reposición perante a Consellería de Pesca e Asuntos Marítimos no prazo dun mes contado a partir do día seguinte ao da notificación, ou de tres meses contados a partir do día seguinte a aquel en que se produza o acto presunto, segundo os casos.

Así mesmo, tamén se poderá interpoñer directamente recurso contencioso-administrativo perante os órganos desta xurisdición no prazo de dous meses contados desde o día seguinte ao da súa notificación se é expresa ou de seis meses contados a partir do seguinte a aquel en que se produza o acto presunto. Todo iso sen prexuízo de que os interesados poidan exercer calquera outro que consideren procedente.

3. O prazo máximo para a resolución da concesión das axudas será de 6 meses a partir da publicación desta convocatoria, de non mediar resolución expresa no dito prazo, as solicitudes deberán entenderse desestimadas.

4. A falsidade dos datos ou falsificación de documentos que se presenten, calquera que sexa o momento en que se demostre a inexactitude, terá como consecuencia a perda de todos os dereitos dos solicitantes que incorran nesta situación, e, polo tanto, a devolución total da cantidade percibida, ademais das responsabilidades a que correspondan lugar, logo da apertura do correspondente expediente.

Artigo 13º.-Pagamento.
1. Os pagamentos faranse dunha soa vez polo importe concedido, unha vez rematado o curso para o que se solicitou a axuda e logo de certificación do centro de que os alumnos/as beneficiarios non causaron baixa, asistiron regularmente ás clases e se presentáronse ao exame final

2. Xunto coa mencionada certificación, deberase acompañar unha declaración de cada un dos beneficiarios manifestando que non percibiu nin está pendente de percibir outra subvención ou axuda para a mesma finalidade procedentes de calquera outra Administración ou ente público.

Artigo 14º
1. O beneficiario está obrigado/a ao reintegro total ou parcial da axuda no suposto de incumprimento das condicións establecidas para a súa concesión.

2. Ademais, está obrigado a facilitar toda a información que lle sexa requirida polo órgano xestor, pola Intervención Xeral da Comunidade Autónoma de Galicia, o Tribunal de Contas e o Consello de Contas no exercicio das súas funcións de fiscalización e control do destino das axudas.

3. Toda alteración das condicións tidas en conta para a concesión da subvención, e en todo caso a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.

4. Procederá o reintegro da axuda nos supostos sinalados no título II, da Lei 9/2007, do 13 de xuño, de subvencións de Galicia.

Disposicións adicionais
Primeira.
1. A Consellería de Pesca e Asuntos Marítimos publicará no Diario Oficial de Galicia as subvencións concedidas con suxeición a esta orde, indicando o programa e crédito orzamentario a que se imputan, cantidade concedida e finalidade da subvención.

2. Así mesmo, de conformidade co establecido no artigo 13, punto 4º da Lei 4/2006, do 30 de xuño, de transparencia e boas prácticas na Administración pública galega, a Consellería de Pesca e Asuntos Marítimos publicará na súa páxina web oficial a relación de beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.

Segunda.
En todo caso o non previsto nesta orde observarase o disposto na Lei 30/1992, do 26 de novembro, de réxime xurídico das administracións públicas e do procedemento administrativo común, na Lei 9/2007, do 13 de xuño, de subvencións de Galicia, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, no que non se opoña ao establecido na Lei 9/2007, e nos preceptos básicos da Lei 38/2003, do 17 de novembro, xeral de subvencións.

Disposicións derradeiras
Primeira.-Facúltase a Dirección Xeral de Innovación e Desenvolvemento Pesqueiro para ditar, no ámbito das súas competencias, as resolucións necesarias para o mellor cumprimento desta orde.

Segunda.-Esta orde entrará en vigor o día seguinte ao da súa publicación no Diario Oficial de Galicia.

Santiago de Compostela, 27 de decembro de 2007.
Carmen Gallego Calvar
Conselleira de Pesca e Asuntos Marítimos
Ver referencia pdf "01000D006P016.PDF"

© Xunta de Galicia
Información mantida pola Xunta de Galicia
Servizo prestado pola Consellería de Presidencia, AA.PP. e Xustiza
Correo electrónico: webdoga xunta.es